**Poprava Oleksandra Igorovyča Macijevského** bola nezákonná poprava de facto ukrajinského vojnového zajatca a vojnový zločin ruských vojakov alebo žoldnierov z Wagnerovej skupiny, ku ktorému došlo 30. decembra 2022 na Ukrajine v kontexte ruskej invázie na Ukrajinu a bitky pri Bachmute. Video z Macijevského popravy kolovalo po internete okolo 6. marca 2023 a ukazuje neozbrojeného vojaka ​​ako fajčí cigaretu, hovorí „Slava Ukrajini" (slov. „*Sláva Ukrajine*") a potom je zastrelený z viacerých strán samočinnými zbraňami.

Popravený **Oleksandr Ihorovyč Macijevskyj** (ukr. Олександр Ігорович Мацієвський; \* 10. máj 1980 – † 30. december 2022) bol ukrajinský vojak, príslušník 119. černihivskej obrannej brigády Pozemných síl Ukrajiny.

Poprava
-------

Macijevského spolubojovníci zo síl územnej obrany oznámili, že jeho skupina v počte štyroch vojakov sa stratila 30. decembra 2022 po neúspešnom protiútoku na predmestí Soledaru. Dňa 6. marca 2023 sa objavilo 12-sekundové video zobrazujúce neidentifikovaného vojaka v maskovacej ukrajinskej uniforme, ktorý stojí v plytkej priekope v lese bez zbraní a fajčí cigaretu. Keď muž zamrmle „Slava Ukrajini" (slov. „*Sláva Ukrajine*"), salvy zo samočinných zbraní sa ozývajú z viacerých smerov a muža vidno, ako zastrelený padá k zemi. Hlasy na videu po rusky hovoria: „Zomri, sviňa."

Identita
--------

Dobrovoľníci spravodajských služieb s otvoreným zdrojom navrhli viac ako šesť mien. Dňa 7. marca bol vojak ukrajinskými predstaviteľmi identifikovaný ako **Tymofij Mykolajovyč Šadura** (ukr. Тимофій Миколайович Шадура, angl. Tymofiy Shadura alebo angl. Timofey Shadura; \* 7. január 1982 — † po 3. februári 2023) z 30. samostatnej mechanizovanej brigády, ktorý bol od 3. februára nezvestný neďaleko osady Zalizňanske v Soledarskej mestskej hromade. Neskôr bol muž z videa miestnym starostom, rodinou a inými osobami rozoznaný ako vojak nasadený v Bachmute menom Oleksandr Ihorovyč Macjievskyj, ktorý bol nezvestný od novembra 2022. Macijevského telo, ťažko poškodené výstrelmi, bolo vymenené v januári, do februára vrátené do dediny a aktuálne je pochované v Nižyne, kde pracoval ako elektrikár.

Dňa 10. marca bola táto informácia potvrdená ukrajinskou vládou.

Reakcie
-------

Ukrajinskí predstavitelia rýchlo zareagovali a požadovali identifikáciu páchateľov, vyšetrovanie Medzinárodným trestným súdom a spravodlivosť pre obeť.V pondelok 6. marca prezident Zelenskyj zverejnil video odsudzujúce zločin.

Hlavné vyšetrovacie oddelenie Bezpečnostnej služby Ukrajiny začalo 6. marca trestné stíhanie kvôli videu, na ktorom je Rusmi zastrelený ukrajinský vojak.

Andrij Kostin, generálny prokurátor Ukrajiny, oznámil začatie trestného stíhania za porušenie vojnových zákonov a dodal: *„Aj vojna má svoje vlastné zákony [...] Existujú pravidlá medzinárodného práva, ktoré ruský zločinecký režim systematicky ignoruje. Ale skôr či neskôr príde trest."*

Ukrajinský minister zahraničných vecí Dmytro Kuleba vyzval na okamžité vyšetrenie zločinu Medzinárodný trestný súd (ICC) a zdôraznil, že je nevyhnutné, aby ho prokurátor Karim Khan vyšetril. Podľa Kulebu je video ďalším dôkazom, že táto vojna je genocídna.

Komisár Verchovnej rady pre ľudské práva Dmytro Lubinec zdôraznil, že cieľom Ukrajiny, ako aj celého demokratického sveta, je postaviť Rusko pred súd.

Parlamentná frakcia prezidentskej strany Sluha národa oznámila, že po objasnení všetkých okolností a identifikácii mŕtveho pošle výzvu prezidentovi Volodymyrovi Zelenskému, aby vojakovi posmrtne udelil titul Hrdina Ukrajiny.

Rusko popravu verejne neodsúdilo a stále popiera akékoľvek vojnové zločiny.

Dňa 12. marca 2023 prezident Zelenskyj udelil Macijevskému titul Hrdina Ukrajiny, keď na Twitteri napísal: „*Ukrajinský bojovník. Muž, ktorý bude známy a navždy v pamäti. Za jeho statočnosť, za dôveru v Ukrajinu a za jeho ‚Sláva Ukrajine‘.*"

Referencie
----------

1. 1 2 3 4 5   Ukraine names PoW allegedly filmed being shot dead by Russian soldiers. *The Guardian*, 2023-03-07. Dostupné online [cit. 2023-03-07]. (po anglicky)
2. 1 2 3  TONDO, Lorenzo; MAZHULIN, Artem. Ukraine PoW hero to be commemorated … when officials determine who he is. *The Guardian*, 2023-03-10. Dostupné online [cit. 2023-03-14]. ISSN 0261-3077. (po anglicky)
3. 1 2 3 4 5   *‘Warrior brutally killed’: Zelenskyy blasts Russian ‘murderers’* [online]. www.aljazeera.com, [cit. 2023-03-07]. Dostupné online. (po anglicky)
4. 1 2 3   Ukraine urges ICC to investigate video appearing to show Russians killing PoW. *The Guardian*, 2023-03-06. Dostupné online [cit. 2023-03-07].
5. ↑   Ukraine launches investigation into unarmed soldier killing. *BBC News*, 2023-03-07. Dostupné online [cit. 2023-03-14]. (po anglicky)
6. ↑    [online]. Twitter, [cit. 2023-03-14]. Dostupné online.
7. ↑   *"Слава Україні!": побратими з 30-ї бригади назвали ім’я розстріляного військового* [online]. Українська правда, [cit. 2023-03-14]. Dostupné online. (po ukrajinsky)
8. 1 2  TONDO, Lorenzo. Zelenskiy awards Hero of Ukraine to PoW killed by Russian forces. *The Guardian*, 2023-03-12. Dostupné online [cit. 2023-03-14]. ISSN 0261-3077. (po anglicky)
9. ↑   *CБУ остаточно підтвердила особу Героя, розстріляного після слів «Слава Україні!»* [online]. SSU, [cit. 2023-03-14]. Dostupné online. (po ukrajinsky)
10. ↑   *Top military officials vow to defend Bakhmut, Zelensky says* [online]. France 24, 2023-03-06, [cit. 2023-03-07]. Dostupné online. (po anglicky)
11. 1 2   Ukraine launches investigation into unarmed soldier killing. *BBC News*, 2023-03-07. Dostupné online [cit. 2023-03-07]. (po anglicky)
12. ↑   *Страченим росіянами українцем є військовослужбовець Тимофій Шадура - Сухопутні війська* [online]. www.ukrinform.ua, [cit. 2023-03-07]. Dostupné online. (po ukrajinsky)
13. 1 2 3   *Розстріл полоненого бійця ЗСУ: що відомо про загиблого і про воєнний злочин окупантів* [online]. ТСН.ua, 2023-03-07, [cit. 2023-03-07]. Dostupné online. (po ukrajinsky)
14. ↑  REUTERS. Zelenskiy honors Ukraine soldier shot after saying 'Glory to Ukraine'. *Reuters*, 2023-03-12. Dostupné online [cit. 2023-03-14]. (po anglicky)
15. ↑   Ukraine war: Zelensky honours unarmed soldier filmed being shot. *BBC News*, 2023-03-13. Dostupné online [cit. 2023-03-14]. (po anglicky)
16. ↑   *Zelensky awards title Hero of Ukraine to Oleksandr Matsiyevsky posthumously. Video of soldier’s execution previously spread online* [online]. Novaya Gazeta Europe, 2245-06-25, [cit. 2023-03-14]. Dostupné online.

Pozri aj
--------

* Chronológia udalostí ruskej invázie na Ukrajinu

Zdroj
-----

* *Tento článok je čiastočný alebo úplný preklad článku Execution of Oleksandr Matsievskyi na anglickej Wikipédii.*